POROČILO KOMISIJE EVROPSKEMU PARLAMENTU IN SVETU POROČILO O NAPREDKU V ZVEZI Z RAZVOJEM DRUGE GENERACIJE SCHENGENSKEGA INFORMACIJSKEGA SISTEMA (SIS II) julij 2011-december 2011 /* COM/2012/0334 final */





KAZALO 1........... Uvod.............................................................................................................................. 3 2........... Stanje projekta............................................................................................................... 3 2.1........ Pregled napredka v obdobju pregleda............................................................................. 3 2.2........ Tehnični okvir za dokončanje projekta............................................................................ 4 2.3........ Priprave na preskus v zvezi z doseganjem drugega mejnika.............................................. 5 2.4........ Priprave na celovit preskus............................................................................................. 5 2.5........ Priprave na migracijo...................................................................................................... 6 2.6........ Omrežje SIS II............................................................................................................... 7 2.7........ Operativno upravljanje.................................................................................................... 7 2.8........ Varnost.......................................................................................................................... 8 3........... Upravljanje..................................................................................................................... 8 3.1........ Finančni vidiki................................................................................................................. 8 3.2.1..... Odbor za globalno upravljanje programa......................................................................... 9 3.2.2..... Odbor za SIS-VIS (SIS II).......................................................................................... 10 3.2.3..... Načrtovanje in usklajevanje na nacionalni ravni.............................................................. 10 3.2.4..... Svet............................................................................................................................. 10 3.2.5..... Evropski parlament....................................................................................................... 10 4........... Prednostne naloge za naslednje obdobje poročanja....................................................... 10 5........... Sklepne ugotovitve....................................................................................................... 10 1. Uvod V tem poročilu o napredku so opisane dejavnosti, ki so bile v drugi polovici leta 2011 izvedene na področju razvoja druge generacije schengenskega informacijskega sistema (SIS II) in priprav na migracijo s SIS 1+ na SIS II. Poročilo je predloženo Svetu in Evropskemu parlamentu v skladu s členom 18 Uredbe Sveta (ES) št. 1104/2008 z dne 24. oktobra 2008[1] in Sklepa Sveta 2008/839/PNZ z dne 24. oktobra 2008[2] o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II). 2. Stanje projekta 2.1. Pregled napredka v obdobju pregleda Konec leta 2010 in v prvi polovici leta 2011 je na ravni centralnega SIS II in na ravni držav članic potekalo veliko dejavnosti v zvezi z uvedbo končnih tehničnih specifikacij, ki urejajo vzajemno delovanje centralnega sistema in nacionalnih sistemov. To je bil predpogoj za dokončanje tehničnega razvoja projekta. V drugi polovici leta 2011 se je stalno napredovalo pri intenzivnem preskušanju skladnosti med centralnim sistemom in nacionalnimi sistemi. Kot v vsakem drugem podobnem projektu informacijske tehnologije so bile med intenzivnim preskušanjem odkrite različne težave na centralni in nacionalni ravni. Vzroki teh težav so povezani s tremi glavnimi področji: (i) na nacionalni ravni se je več držav članic srečalo s težavami ali zamudami pri izvajanju razširjenih preskusov skladnosti. Da bi se zagotovil dodaten čas za preskušanje ali poznejši začetek izvajanja razširjenih preskusov skladnosti, je bilo treba podaljšati časovni načrt izvajanja teh preskusov; (ii) na centralni ravni je izvajanje preskusov usposobljenosti centralnega sistema brez držav članic potekalo dlje, kot je bilo prvotno načrtovano. Učinek na splošni časovni načrt pa je bil kmalu po tem odpravljen; (iii) pomanjkanje zadostnih sredstev za projekt SIS II v francoskem podatkovnem centru v Strasbourgu (C.SIS) je sprožilo dolge razprave o pravočasni pripravi in potrditvi preskusnih orodij SIS 1+, ki so bila opisana v sklepih Sveta z dne 4. junija 2009 v zvezi s preskusom glede doseganja drugega mejnika. To stanje je bilo zaskrbljujoče, saj bi lahko privedlo do zamud v splošnem časovnem načrtu, ki jih ne bi bilo mogoče odpraviti, ali do potrebe po odklonitvi orodij SIS 1+. Komisija je skupaj s strokovnjaki iz držav članic v okviru Odbora za globalno upravljanje programa in Odbora za SIS-VIS izdelala rešitev za zmanjšanje težav, ki udeležencem projekta med drugim omogoča, da ohranijo datum začetka delovanja v prvem četrtletju leta 2013. Velika večina držav članic je podprla to rešitev. 2.2. Tehnični okvir za dokončanje projekta Preskusi Do tega obdobja poročanja je projekt SIS II dosegel fazo, v kateri se je lahko izvedla vrsta temeljitih preskusov stabilnosti, pravilnega delovanja in učinkovitosti nacionalnih sistemov in centralnega sistema. Pristop vključuje preskušanje komponent nacionalnih sistemov in centralnega sistema najprej ločeno (v tem obdobju poročanja) in nato skupaj (z začetkom v naslednjem obdobju poročanja). Po uvedbi potrebnih tehničnih posodobitev na nacionalni ravni so države članice v fazi razširjenih preskusov skladnosti začele preverjati skladnost nacionalnih sistemov s specifikacijami SIS II. Ker je izvajanje te faze preskušanja potekalo počasneje, kot je bilo predvideno v splošnem časovnem načrtu, bodo leta 2012 izvedeni nadaljnji preskusi na nacionalni ravni. Poleg tega dve državi članici zaradi pogodbenih in tehničnih težav na nacionalni ravni nista mogli začeti preskusov v letu 2011. Za odpravo teh zamud je Komisija uvedla dinamično upravljanje časovnih rež za preskuse, tako da so bila preskusna okolja dodeljena državam članicam, takoj ko so bila na voljo. Do konca leta 2011 zamude pri izvajanju razširjenih preskusov skladnosti sicer niso bile kritično pomembne za izvedbo projekta, vendar morajo vse države članice končati svoje razširjene preskuse skladnosti do 24. maja 2012, da se lahko celovit preskus začne v skladu s splošnim časovnim načrtom. V istem obdobju so bili na centralni ravni načrtovani preskusi usposobljenosti centralnega sistema brez držav članic. To preskušanje bi bilo treba končati do konca septembra, vendar je bil rok podaljšan, preskušanje pa končano do 14. decembra 2011. Zamudo je povzročila težava s povezavo med centralno enoto in pomožno centralno enoto, ki je upočasnila usklajevanje in izmenjavo podatkov med enotama ter zmanjšala učinkovitost delovanja. Za odpravo te težave so bile potrebne tehnične prilagoditve, ki so zagotovile, da pomožna centralna enota v primeru okvare v centralni enoti vsebuje iste podatke kot centralna enota. Narava teh prilagoditev ni spremenila tehničnih zahtev sistema, vključno s tistimi, ki se nanašajo na razpoložljivost, prožnost in učinkovitost delovanja sistema, niti ni vplivala na nacionalne sisteme. Naslednja faza obsega izvajanje nadaljnjih preskusov usposobljenosti centralnega sistema s sodelovanjem več držav članic (preskusi usposobljenosti centralnega sistema z državami članicami). Preskušanje naj bi se začelo 16. januarja 2012 in potekalo v prvem četrtletju leta 2012. Vseh osem sodelujočih držav članic je tako dobro napredovalo pri preskusih skladnosti (predpogoj za nadaljnjo fazo preskušanja), tako da ni bilo pomislekov glede možnosti pravočasnega začetka preskusov usposobljenosti centralnega sistema z državami članicami. Učinek zamud na ravni držav članic in centralni ravni, kot je opisano zgoraj, je bil odpravljen že v okviru časovnega načrta projekta. Komisija je skupaj s predsedstvom Sveta in Odborom za globalno upravljanje programa oblikovala načine za ublažitev ali nadomestitev teh zamud, da se zagotovi nespremenjen datum začetka delovanja SIS II. 2.3. Priprave na preskus v zvezi z doseganjem drugega mejnika Obsežne priprave na preskus v zvezi z doseganjem drugega mejnika so potekale v več delovnih tokovih. Zlasti je bil ciljni datum za referenčni dokument, v katerem so opisani relevantni testni primeri, določen za začetek leta 2012. Glede potrditve rezultatov preskusov je pristojna delovna skupina Sveta maja 2011 v skladu s sklepi Sveta iz junija 2009 pooblastila pogodbene izvajalce SIS 1+ in francoske organe, da opravijo potrebna dela za zagotovitev potrditve in razpoložljivosti merskih orodij C.SIS za preskus. V septembru 2011 so Francija (C.SIS) in pogodbeni izvajalci SIS 1+ delovno skupino obvestili, da ne bodo mogli potrditi oziroma začeti uporabljati orodij za preskus v zvezi z doseganjem drugega mejnika v obsegu in času, kakor sta določena v splošnem časovnem načrtu. Predsedstvo Sveta in Komisija sta organizirala več tehničnih sestankov s C.SIS in pogodbenimi izvajalci SIS 1+ za oblikovanje konkretnih rešitev, o zadevi pa se je nadalje razpravljalo tudi na ravni delovne skupine Sveta. Zaradi nerazpoložljivosti orodij SIS 1+ so strokovnjaki Komisije in držav članic proučili vse možne rešitve. Velika večina je podprla možnost, ki temelji na uporabi razpoložljivih orodij SIS II (tj. dveh testnih orodij, ki sta ju za projekt SIS II razvila glavni pogodbeni izvajalec Komisije, odgovoren za razvoj sistema, in pogodbeni izvajalec za zagotavljanje kakovosti). Poudariti je treba, da sta bili ti orodji SIS II skupaj z orodji SIS 1+ tudi izrecno omenjeni v sklepih Sveta iz junija 2009 in sta že bili uporabljeni pri uspešnem preskusu v zvezi z doseganjem prvega mejnika. Poleg tega je ta rešitev predvidela preureditev prihodnjih faz in dejavnosti preskušanja, da se omogoči dokončanje nacionalnih preskusov do maja 2012 in začetek preskusa v zvezi z doseganjem drugega mejnika aprila 2012. S to rešitvijo bi se lahko najbolje ohranili skupni cilji projekta: izvedba verodostojnih preskušanj, ohranitev datuma začetka delovanja v prvem četrtletju leta 2013 in preprečitev negativnega učinka na SIS 1+ z zmanjšanjem pritiska na vire v okviru C.SIS. Na sestanku Odbora za SIS-VIS 7. novembra 2011 je to rešitev podprla velika večina delegacij. Ob upoštevanju pomislekov, ki so jih nekatere države članice izrazile na zasedanju Sveta PNZ 13. decembra 2011, je Komisija za okrepitev skupnega interesa za verodostojen preskus v zvezi z doseganjem drugega mejnika vse države članice, ki še vedno dvomijo o specifikacijah in zanesljivosti orodij SIS II, povabila k sodelovanju pri njihovi potrditvi. Ne glede na to se lahko testna orodja, ki jih je razvila Francija za SIS 1+, ohranijo za poznejše preskuse, ko bodo na voljo. 2.4. Priprave na celovit preskus V pravnih aktih za migracijo je celovit preskus[3] opisan kot preskus, katerega namen je zlasti potrditi, da so Komisija in države članice, ki sodelujejo v SIS 1+, vzpostavile potrebno tehnično ureditev za obdelavo podatkov SIS II, in dokazati, da SIS II deluje vsaj tako uspešno kot SIS 1+. V obdobju poročanja se je veliko razpravljalo o tem, poleg tega pa se je začel pripravljati načrt za celovit preskus. Načrt bo v prvi polovici leta 2012 temeljito pregledan in izpopolnjen, tako da se bo celovit preskus lahko izvedel v drugi polovici leta 2012 pred dejavnostmi za migracijo. 2.5. Priprave na migracijo Preskušanje pretvornika Za uspešno izvedbo migracije s SIS 1+ na SIS II bo vzpostavljena začasna struktura za migracijo. Ta bo vključevala pretvornik, namenjen dvosmerni pretvorbi podatkov med trenutnim sistemom C.SIS in centralnim sistemom SIS II ter usklajevanju obeh sistemov, dokler države članice ne preidejo z enega sistema na drugega[4]. Takšen ključni sestavni del strukture za migracijo zahteva temeljito preskušanje. Za to je bilo potrebno preskusno okolje za SIS 1+. Ker C.SIS ni mogel zagotoviti takega okolja, kot je bilo prvotno predvideno, je morala Komisija kupiti novo okolje ter opraviti in potrditi različne preskuse. Pretvornik je oktobra 2011 prestal test ustreznosti. Po tem je bil nameščen v Strasbourgu in preskušen s SIS II (testiranje sistemskih rešitev – SIS II) v pričakovanju dodatnih preskusov s SIS 1+. Poleg tega je Komisija namestila in preskusila potrebne komunikacijske sestavne dele za SIS 1+ v samem pretvorniku, kar je obvezen korak pred povezavo pretvornika s SIS 1+. Potekale so tudi priprave za priključitev pretvornika na preskusno okolje v začetku leta 2012. V prvi polovici leta 2012 bo pretvornik preskušen s SIS 1+ (preskusi usposobljenosti), poleti leta 2012 pa naj bi bil preskušen z obema sistemoma istočasno. Tem dejavnostim bodo sledili preskusi z državami članicami. Naslednji korak po preskusih bo dejanski prenos podatkov iz SIS 1 v SIS II v začetku leta 2013. Načrtovanje migracije Odbor za SIS-VIS je 23. februarja 2011 podal pozitivno mnenje o treh pomembnih dokumentih, ki omogočajo dejavnosti migracije, in sicer o načrtu migracije na SIS II, strategiji preskušanja in načrtu preskušanja. Med njimi je načrt migracije zasnovan tako, da odraža prednostni tehnični pristop držav članic in na ta način izpolnjuje njihove tehnične potrebe. Ta pristop ni povsem v skladu s pravnima aktoma za migracijo. Komisija namerava na začetku leta 2012 predlagati spremembo pravnega okvira, da bi uskladila pravne določbe s tem tehničnim pristopom. Države članice so še vedno odgovorne, da zagotovijo, da se pozornost nameni vprašanju kakovosti podatkov. V SIS II se lahko dejansko prenesejo le podatki, ki izpolnjujejo pravila o kakovosti podatkov v SIS 1+. Podatke, ki niso v skladu s pravili o kakovosti podatkov v SIS 1+, je treba pred prenosom v SIS II „očistiti“, saj jih ni mogoče prenesti v neskladni obliki. Poljsko predsedstvo je čiščenje podatkov določilo kot prednostno nalogo za drugo polovico leta 2011. Na posebnem sestanku so bili prikazani pristopi različnih držav članic v zvezi s to pomembno dejavnostjo. Komisija tesno sodeluje z državami članicami pri pripravi priročnika za migracijo, v katerem bodo podrobno določeni koraki, ki so bili opisani v načrtu migracije. V priročniku bodo opredeljene vloge in odgovornosti v celotnem procesu ter opisan podroben časovni načrt za migracijo dejanskih podatkov SIS. Ta naloga, ki se je začela decembra 2011, mora biti zaključena do konca leta 2012. Države članice so na sestankih delovne skupine izpostavile vprašanje migracije sistemov SIRENE. Gre za prehod z obstoječih uradnih sistemov SIS 1+ SIRENE držav članic na njihove nove sisteme SIS II SIRENE. Pravna akta za migracijo določata, da države članice, ki sodelujejo v SIS 1+, opravijo preskus glede dopolnilnih podatkov (funkcionalne preskuse SIRENE)[5]. Komisija je podpirala države članice pri njihovih pripravah na pregled tehničnih specifikacij izmenjave podatkov med uradi SIRENE, ki bi ga bilo treba izvesti v prvi polovici leta 2012. 2.6. Omrežje SIS II Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med centralnim sistemom in nacionalnimi sistemi. Za operativne namene imajo države članice na voljo tako glavne kot pomožne vmesnike z omrežjem. Med obdobjem poročanja so bili pomožni vmesniki več držav članic reaktivirani, da bi se omogočile priprave na preskuse v zvezi s preklopom med glavnimi in pomožnimi lokacijami. Ta proces reaktivacije se bo nadaljeval v letu 2012. V temeljnih pravnih aktih v zvezi s SIS II je opisana komunikacijska infrastruktura, ki je namenjena podatkom v SIS II in izmenjavi podatkov med uradi SIRENE[6]. Po tem, ko so države članice potrdile tehnične specifikacije posredovalnika elektronske pošte SIS II SIRENE, je Komisija zaključila postopke javnih naročil. Posredovalnik elektronske pošte bo nameščen v prvi polovici leta 2012, preden bodo države članice opravile preskus dopolnilnih podatkov. 2.7. Operativno upravljanje Po skupnih izjavah Sveta in Evropskega parlamenta pri sprejemanju pravnih aktov v zvezi s SIS II in VIS je Komisija junija 2009 predlagala ustanovitev agencije za operativno upravljanje obsežnih informacijskih sistemov na področju svobode, varnosti in pravice. Uredba o ustanovitvi agencije je bila sprejeta 25. oktobra 2011[7]. Agencija bo prevzela svoje odgovornosti v zvezi z operativnim upravljanjem VIS in EURODAC 1. decembra 2012, v zvezi z operativnim upravljanjem SIS II pa po začetku delovanja tega sistema. V prihodnosti bi bilo agenciji lahko zaupano tudi upravljanje drugih obsežnih informacijskih sistemov na področju svobode, varnosti in pravice, če bi to določali ustrezni zakonodajni akti. 2.8. Varnost Študija o dodatni varnosti omrežja SIS II je bila Odboru za SIS-VIS predstavljena v prejšnjem obdobju poročanja. Opredeljena je bila ena tehnična rešitev, ki je izpolnjevala vse zahteve, nato pa se je začel izvajati pilotni projekt. Kupljena je bila potrebna oprema in prva faza je potekala od oktobra do decembra 2011 v nadzorovanem okolju. Vse tehnične možnosti za uvedbo rešitve so bile potrjene. V naslednjem koraku pilotnega projekta bo izveden dodaten preskus, pri katerem bo potrebno sodelovanje treh držav članic prostovoljk. K sodelovanju sta se že javili Nemčija in Avstrija, išče pa se še ena država članica prostovoljka. Cilj je uspešna revizija varnosti sistema, ki naj bi bila poleti leta 2012. 3. Upravljanje 3.1. Finančni vidiki Proračun SIS II Ob koncu obdobja poročanja so skupne proračunske obveznosti Komisije za projekt SIS II od leta 2002 znašale 148 283 233 EUR. Z ustreznimi pogodbami so bile prevzete obveznosti za študije izvedljivosti, razvoj samega centralnega sistema SIS II, podporo in zagotavljanje kakovosti, omrežje SIS II, priprave na operativno upravljanje v Strasbourgu, varnost, priprave v zvezi z uvedbo biometričnih podatkov, komunikacijo in stroške za misije strokovnjakov. Od tega je bilo med letom 2002 in koncem decembra 2011 dejansko plačanih 95 414 354 EUR. Glavne postavke odhodkov so bile razvoj (52 336 641 EUR), omrežje (24 983 117 EUR), podpora in zagotavljanje kakovosti (9 492 497 EUR) ter priprave na operativno upravljanje v Strasbourgu in kraju Sankt Johann im Pongau (7 077 303 EUR). Izvrševanje proračuna || Od leta 2002 do decembra 2011 || Od julija do decembra 2011 (v EUR) || prevzete obveznosti || plačila || prevzete obveznosti || plačila Razvoj (HP/Stéria) || 80 593 047 || 51 072 141 || 134 184 || 16 204 913 Razvoj (Atos) || 3 535 041 || 1 264 500 || 3 535 041 || 1 264 500 Podpora in zagotavljanje kakovosti || 13 092 269 || 9 492 497 || 2 129 015 || 900 319 Omrežje || 38 526 008 || 24 983 117 || 6 150 053 || 3 462 496 Priprave na operativno upravljanje || 8 965 894 || 7 077 303 || 1 290 179 || 841 246 Varnost || 1 358 310 || 217 712 || 4 027 || 0 Študije/posvetovanja || 961 131 || 942 261 || 0 || 0 Informacijska kampanja || 33 373 || 33 373 || 0 || 0 Stroški za misije strokovnjakov || 1 203 286 || 316 577 || 0 || 79 711 Drugo || 14 874 || 14 874 || 0 || 0 SKUPAJ: || 148 283 233 || 95 414 354 || 13 242 499 || 22 753 185 Dodatno financiranje za razvoj nacionalnih aplikacij držav članic Svet je oktobra 2010 pozval Komisijo, naj sprejme potrebne ukrepe za zagotovitev, da bo Evropski sklad za zunanje meje na voljo državam članicam za podporo dokončanja razvoja nacionalnih sistemov. Tako je v okviru načrtovanja za Evropski sklad za zunanje meje leta 2011 prišlo do pomembne prerazporeditve virov v nacionalne projekte SIS II. V večini primerov je bilo mogoče zagotoviti sredstva za dodatne finančne potrebe v zvezi s SIS II v letnih programih za leto 2011. Za osem držav članic pa to ni bilo mogoče, in sicer zaradi omejenega obsega njihovih dodelitev iz Evropskega sklada za zunanje meje in/ali zaradi potrebe po kritju drugih neodložljivih in obenem strateških prednostnih nalog v njihovih letnih programih. Zato je bilo sklenjeno, da se te potrebe krijejo iz ukrepov Skupnosti, ki so del Evropskega sklada za zunanje meje. Do konca leta 2011 so Komisija in zadevne države članice podpisale vse sporazume o donacijah, zadevne države članice pa so prejele predplačilo v višini 75 % posamezne donacije. 3.2. Upravljanje projekta 3.2.1. Odbor za globalno upravljanje programa S spremembami pravnih aktov za migracijo, ki so bile sprejete 3. junija 2010, je bil ustanovljen Odbor za globalno upravljanje programa kot svetovalni organ za pomoč pri centralnem projektu SIS II, ki naj bi omogočil skladnost med centralnim projektom in nacionalnimi projekti SIS II[8]. Odbor za globalno upravljanje programa nima pristojnosti odločanja niti pooblastil za zastopanje Komisije ali držav članic. Odbor za globalno upravljanje programa se je v obdobju, zajetem v tem poročilu, sestal dvajsetkrat. 3.2.2. Odbor za SIS-VIS (SIS II) Komisiji pri razvoju SIS II pomaga Odbor za SIS-VIS. Odbor za SIS-VIS se je v zvezi s tehničnimi zadevami SIS II v obdobju od julija do decembra 2011 sestal petkrat. Doseženih je bilo več ključnih odobritev v zvezi z migracijo in preskušanjem. Poleg rednih sestankov Odbora za SIS-VIS so organizirane tudi delovne skupine odbora in delavnice s strokovnjaki držav članic, na katerih se podrobno obravnavajo tehnična vprašanja. Ti sestanki so običajno osredotočeni na vprašanja, ki temeljijo na določenih končnih izsledkih v zvezi s projektom: · svetovalna skupina za preskušanje (Test Advisory Group – TAG) Odboru za SIS-VIS izdaja mnenja glede vprašanj, povezanih z organizacijo, izvajanjem in razlago preskusov. Ta skupina se je v obdobju poročanja sestala triindvajsetkrat; · upravni odbor za spremembe (Change Management Board – CMB) svetuje glede razvrščanja, opredelitve in možnega učinka rešitev za sporočene težave. Zaradi količine truda, vloženega v doseganje soglasja o posodobljenih tehničnih specifikacijah centralnega sistema v letih 2010 in 2011, in poznejše stabilizacije zahtev se ta delovna skupina, ki prav tako poroča Odboru za SIS-VIS, v obdobju poročanja ni uradno sestala. Prav tako ni bila v tem obdobju organizirana nobena delavnica/sestanek v zvezi z migracijo na SIS II. 3.2.3. Načrtovanje in usklajevanje na nacionalni ravni Delovna skupina, ki jo sestavljajo vodje nacionalnih projektov držav članic, je bila organizirana za svetovanje projektni skupini Komisije. Namen sestankov vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni ravni in nacionalnih ravneh projekta. Vodje nacionalnih projektov so se v tem obdobju poročanja sestali štirikrat. 3.2.4. Svet Zasedanja Sveta so na splošno potekala v pozitivnem in sodelovanju naklonjenem ozračju. Zaradi zelo tehnične narave projekta je Komisija posebno pozornost namenila preglednosti, na primer s podrobnim dopisom predsedstvu Sveta novembra 2011. V zvezi s temami, glede katerih so države članice zahtevale dodatna pojasnila, je organizirala dvostranska srečanja, da bi se zagotovila skupna osnova za razumevanje. To se želi doseči tudi v delovni skupini Sveta v zvezi s SIS II, katere članica je Komisija in ki Svetu zagotavlja pregled priprav na ravni držav članic. Poleg tega so države članice ugotovile potrebo po pregledu ključnega tehničnega dokumenta o izmenjavi podatkov med uradi SIRENE in po vzpostavitvi strukture za načrtovanje in upravljanje funkcionalnih testov SIRENE. Zato sta bili ustanovljeni ad hoc skupini, Komisija pa je bila povabljena v obe. V skladu s sklepi Sveta in željami vseh strani v projektu po vzdrževanju popolne preglednosti Komisija redno obvešča Svet o izvajanju splošnega časovnega načrta za SIS II in odhodkih za centralni projekt. Komisija sodeluje na sestankih pripravljalnih teles Sveta, ki so pristojna za schengenski informacijski sistem, in vseh zasedanjih sveta ministrov, ki obravnavajo SIS II. Predložila je tudi poročila o napredku projekta SIS II in predvidenih naslednjih korakih. Komisija vsak teden pošlje kratko poročilo s povzetkom tehničnega razvoja sodelavcem, ki so vključeni v projekt na nacionalni ravni. 3.2.5. Evropski parlament Ob koncu leta 2011 je Evropski parlament sklenil, da se del odobritev za projekt SIS II v splošnem proračunu EU vključi v rezervo. Komisija še naprej obvešča Evropski parlament o napredku projekta SIS II. Poleg izpolnjevanja obveznosti poročanja iz pravnih aktov v zvezi s SIS II[9] je Evropskemu parlamentu predložila nadaljnje informacije o zadevah v zvezi s financiranjem, pogodbami in časovnim načrtom ter o stanju projekta v okviru razprav o sprostitvi odobritev za SIS II za leto 2011 iz rezerve. Komisija je odgovorila tudi na sedem parlamentarnih vprašanj o zadevah v zvezi s SIS. 4. Prednostne naloge za naslednje obdobje poročanja Naslednje obdobje poročanja (od januarja do konca junija 2012) bo zajemalo sedem glavnih področij dejavnosti: · dokončanje razširjenih preskusov skladnosti na nacionalni ravni; · dokončanje preskusov usposobljenosti centralnega sistema z državami članicami; · priprave in izvedbo preskusov ustreznosti začasnega sistema (PSAT); · priprave in izvedbo preskusa v zvezi z doseganjem drugega mejnika; · priprave na celovit preskus; · pilotni projekt o varnosti in priprave na naslednji preskus in revizijo; · namestitev posredovalnika elektronske pošte SIS II SIRENE pred preskusom dopolnilnih podatkov s strani držav članic. 5. Sklepne ugotovitve Kakor je bilo pričakovati v obdobju intenzivnega preskušanja, so se težave, ki jih je bilo treba rešiti, pokazale tako v zvezi s centralnim kot tudi nacionalnimi sistemi. Vendar pa so se s sodelovanjem in pragmatičnim načinom dela te težave obravnavale in rešile, tako da se projekt SIS II izvaja po načrtu. Ukrepi intenzivnega preskušanja so podlaga za sklop pomembnih preskusov, ki jih je treba izvesti v letu 2012, tj. za preskuse ustreznosti začasnega sistema, preskus v zvezi z doseganjem drugega mejnika in celovit preskus. Na nacionalni ravni bodo države članice v prvi polovici leta 2012 še naprej zagotavljale, da lahko uporabijo namestitev novega posredovalnika elektronske pošte SIRENE za preskus izmenjave dopolnilnih podatkov med državami članicami. Komisija in države članice bodo še naprej sodelovale z namenom, da se zagotovi, da SIS II izpolnjuje zahteve revizije varnosti, ki naj bi bila poleti leta 2012. Poleg tega se bodo na podlagi preskusov pretvornika, ki so že bili opravljeni, nadaljevale priprave na migracijo s SIS 1+ na SIS II. Priloga I Sestanki Odbora za SIS-VIS (SIS II) in delovnih skupin Sestanki v obdobju poročanja JULIJ 2011 12, 19, 25 || Odbor za globalno upravljanje programa SIS II 18 || Delavnica v zvezi z migracijo na SIS II 26 || Sestanek vodij nacionalnih projektov SIS II 26 || Odbor za SIS-VIS (sestanek v zvezi s sestavo za tehnične vidike SIS II) 11 || Delavnica v zvezi s strategijo preskušanja SIS II 4, 18, 25 || Sestanek svetovalne skupine za preskušanje SIS II AVGUST 2011 2, 9, 22 || Odbor za globalno upravljanje programa SIS II 23 || Sestanek vodij nacionalnih projektov SIS II 23 || Odbor za SIS-VIS (sestanek v zvezi s sestavo za tehnične vidike SIS II) 1, 15, 22 || Sestanek svetovalne skupine za preskušanje SIS II SEPTEMBER 2011 2, 9, 16, 22, 30 || Odbor za globalno upravljanje programa SIS II 23 || Odbor za SIS-VIS (sestanek v zvezi s sestavo za tehnične vidike SIS II) 23 || Sestanek vodij nacionalnih projektov SIS II 29 || Sestanek svetovalne skupine za preskušanje SIS II 22 || Delavnica v zvezi z opisi zasnove preskusov za (razširjeno) preskušanje skladnosti SIS II 24 || Delavnica v zvezi z migracijo na SIS II OKTOBER 2011 6, 13, 27 || Odbor za globalno upravljanje programa SIS II 5, 12, 19, 26 || Sestanek svetovalne skupine za preskušanje SIS II NOVEMBER 2011 10, 18, 24 || Odbor za globalno upravljanje programa SIS II 25 || Odbor za SIS-VIS (sestanek v zvezi s sestavo za tehnične vidike SIS II) 25 || Sestanek vodij nacionalnih projektov SIS II 17 || Sestanek v zvezi z migracijo na SIS II 12, 17, 24, 31 || Sestanek svetovalne skupine za preskušanje SIS II DECEMBER 2011 1, 8, 15, 28 || Odbor za globalno upravljanje programa SIS II 23 || Delavnica v zvezi z razširjenim preskušanjem skladnosti SIS II 29 || Odbor za SIS-VIS (sestanek v zvezi s sestavo za tehnične vidike SIS II) 29 || Sestanek vodij nacionalnih projektov SIS II 7, 14, 21 || Sestanek svetovalne skupine za preskušanje SIS II Sestanki Odbora za SIS-VIS (SIS II) in delovnih skupin b) Sestanki, načrtovani za prihodnje obdobje poročanja JANUAR 2012 6, 12, 19, 27 || Odbor za globalno upravljanje programa SIS II 20 || Odbor za SIS-VIS (sestanek v zvezi s sestavo za tehnične vidike SIS II) 20 || Sestanek vodij nacionalnih projektov SIS II 5, 12, 19, 26 || Sestanek svetovalne skupine za preskušanje SIS II 14 || Sestanek v zvezi s pripravami na preskus SIS II M2 FEBRUAR 2012 10, 23 || Odbor za globalno upravljanje programa SIS II 2, 9, 16, 23, 30 || Sestanek svetovalne skupine za preskušanje SIS II MAREC 2012 7, 14, 21, 28 || Odbor za globalno upravljanje programa SIS II 21 || Odbor za SIS-VIS (sestanek v zvezi s sestavo za tehnične vidike SIS II) 21 || Sestanek vodij nacionalnih projektov SIS II 6, 13, 20, 27 || Sestanek svetovalne skupine za preskušanje SIS II APRIL 2012 5, 19, 26 || Odbor za globalno upravljanje programa SIS II 24 || Odbor za SIS-VIS (sestanek v zvezi s sestavo za tehnične vidike SIS II) 24 || Sestanek vodij nacionalnih projektov SIS II 4, 11, 18, 25 || Sestanek svetovalne skupine za preskušanje SIS II MAJ 2012 9, 16, 23 || Odbor za globalno upravljanje programa SIS II 23 || Odbor za SIS-VIS (sestanek v zvezi s sestavo za tehnične vidike SIS II) 23 || Sestanek vodij nacionalnih projektov SIS II 8, 15, 22, 29 || Sestanek svetovalne skupine za preskušanje SIS II JUNIJ 2012 7, 14, 21 || Odbor za globalno upravljanje programa SIS II 21 || Odbor za SIS-VIS (sestanek v zvezi s sestavo za tehnične vidike SIS II) 21 || Sestanek vodij nacionalnih projektov SIS II 6, 13, 20 || Sestanek svetovalne skupine za preskušanje SIS II [1] Uredba Sveta (ES) št. 1104/2008 z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 299, 8.11.2008, str. 1). [2] Sklep Sveta 2008/839/PNZ z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 299, 8.11.2008, str. 43). [3] Skupni člen 8 Uredbe Sveta (ES) št. 1104/2008 in Sklepa Sveta 2008/839/PNZ. [4] Skupni člen 10(3) Uredbe Sveta (ES) št. 1104/2008 z dne 24. oktobra 2008 in Sklepa Sveta 2008/839/PNZ z dne 24. oktobra 2008. [5] Skupni člen 9(1) Uredbe Sveta (ES) št. 1104/2008 in Sklepa Sveta 2008/839/PNZ. [6] Skupni člen 4 Uredbe (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (UL L 381, 28.12.2006, str. 4) in Sklepa Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (UL L 205, 7.8.2007, str. 63). [7] Uredba (EU) št. 1077/2011 Evropskega parlamenta in Sveta z dne 25. oktobra 2011 o ustanovitvi Evropske agencije za operativno upravljanje obsežnih informacijskih sistemov s področja svobode, varnosti in pravice (UL L 286, 1.11.2011, str. 1). [8] Uredba Sveta (EU) št. 541/2010 z dne 3. junija 2010 o spremembah Uredbe (ES) št. 1104/2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 155, 22.6.2010, str. 19) in Uredba Sveta (EU) št. 542/2010 z dne 3. junija 2010 o spremembah Sklepa 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 155, 22.6.2010, str. 23), ki uvajata člen 17a v pravnih aktih za migracijo. [9] Skupni člen 18 Uredbe Sveta (ES) št. 1104/2008 in Sklepa Sveta 2008/839/PNZ.